Informacinio renginio patirtis: savanorystei nėra ribų

Projekto „Bendradarbiavimas ir informacijos apie socialines paslaugas sklaida Rokiškio mieste“ dėka surengtame informaciniame renginyje Rokiškio visuomenei dominavo dvi esminės temos. Pirmoji – tai sėkmingos šio projekto patirtys, o antroji – savanorystės tema. Tai labai aktualu pastaruoju metu: pandemija atskleidė žmonių tarpusavio ryšių svarbą.

Sėkmingas projektas

Projekto Bendradarbiavimas ir informacijos apie socialines paslaugas sklaida Rokiškio mieste“ aktualijas pristatė Socialinės paramos centro direktorė Jolanta Paukštienė. Ji neslėpė – besibaigiantis projektas davė didžiulę naudą ir didžiulį postūmį ir taip pakankamai išplėtotos rajono socialinių paslaugų sferos raidai. Pirmiausia, buvo įdiegtos naujos ar išplėstos jau egzistuojančios paslaugos. Tokių paslaugų yra net aštuonios.

Bendros socialinių paslaugų Rokiškio rajone informacinės platformos socsketis.lt bei interaktyvaus ekrano atsiradimas paskatino ne tik susisteminti visas šios srities paslaugas, parengti išsamius, informatyvius jų aprašymus, palengvino šių paslaugų prieinamumą visuomenei. Kartu tai paskatino ir pačių rajono socialinių paslaugų teikėjų bendradarbiavimą.

Projekto sėkmė ir nauda ir išliekamoji vertė tokia didelė, kad Socialinės paramos centras ketina ir toliau ieškoti būdų ne tik kaip išsaugoti bei esamą informacinę sistemą, bet ir ją tobulinti, plėsti.

Savanorystei nėra ribų

Kita itin aktuali šiuo metu tema – savanorystė. Daugelis tik dabar supranta jos teikiamą naudą. Jei anksčiau į savanorius žiūrėta kaip į moksleiviams, jaunimui būdingą veiklą, besikeičianti pandeminė, o dabar ir karo Ukrainoje situacija keičia visuomenės požiūrį į savanorystę. Socialinės paramos centro direktorė Jolanta Paukštienė kalbėjo apie tai, ko galima pasisemti talkinant kitiems. Pirmiausia, jauni žmonės čia gali gauti reikiamos patirties. Juk daugelis šiandieninių moksleivių nėra apsisprendę, kokią profesiją rinktis. Tai, kas gražiai atrodo universitetų, kolegijų aprašuose, ne visuomet tinka ir patinka realybėje. Taigi, savanorystė Socialinės paramos centre padeda jaunimui susipažinti su socialinėmis paslaugomis, savotiškai „pasimatuoti“ būsimą profesiją. Kadangi centras akredituotas Jaunimo reikalų departamente, tai savanoriai gali tikėtis gauti papildomų balų renkantis tam tikras profesijas mūsų šalies aukštosiose mokyklose. Ką jie veikia? Atlieka įvairius įstaigai naudingus ir reikalingus darbus. Pavyzdžiui, padeda tvarkyti dokumentaciją. Direktorė pabrėžė, kad savanoriai dirba tik su tais dokumentais, kuriuose nėra „jautrios“ informacijos, asmens duomenų.

Veiklų centre, kuriose save gali realizuoti savanoriai, išties daug. Štai, pavyzdžiui, padėti neįgaliems, vienišiems, senyvo amžiaus žmonėms. Ir ne tik nueiti nupirkti vaistų, maisto ar nuvalyti langus. „Mums reikalingi žmonės, norintys tiesiog bendrauti su šiais žmonėmis. Bendravimo, vienišumo problemos yra be galo aktualios šiandien. Tad savanoriai, galintys skirti keletą valandų per savaitę savo laiko bendravimui, būtų aukso vertės“, – sakė J. Paukštienė.

Reikalingi ir asmenys, galintys organizuoti užimtumo veiklas centro padaliniuose Obeliuose bei Jūžintuose, nuo rankdarbių, meno terapijos iki sporto. Taip pat ir interneto svetainės priežiūros specialistai, kiti profesionalai.

„Laukiame kiekvieno, norinčio ir galinčio padėti“, – sakė Socialinės paramos centro direktorė.

Nuo 14 m. kiekvienas gali savanoriauti

Rajono savivaldybėje jaunimo reikalus kuruojantis Gediminas Kriovė kasdien susiduria su jaunimo organizacijų veikla, kuri dažniausiai kaip tik ir pagrįsta savanorystės principu. Jis vaizdžiai atskleidė, kaip savanorystė ugdo asmenybę. G. Kriovė dėmesio skyrė ir teisiniam savanorystės reglamentavimui. Savanoriauti galima pradėti nuo 14 m. Daugiau jokių apribojimų nėra: savanoriauti gali įvairiausio amžiaus, patirčių, gebėjimų žmonės. Ir vienas savanorystės būtinų aspektų – veikla turi tikti ir patikti savanoriui.

G. Kriovė praktiniais pavyzdžiais atskleidė, ko išmokstama savanorystės metu. Ji būna įvairi: nuo pagalbos renginiuose, iki ilgalaikių projektų. Savanorių veikloje talkina mentoriai ir kuratoriai, kurie talkina, moko, ugdo, pataria. Kalbėtojas, kaip ir J. Paukštienė, akcentavo, kad savanorystė padeda „pasimatuoti“ savo būsimą profesiją, pasižiūrėti, kaip dėstoma teorija pritaikoma ir veikia praktikoje, įgyti organizacinių gebėjimų, ugdyti bendravimo, komandinio darbo ir kitus įgūdžius, mokytis spręsti problemas, siekti rezultatų. Visa tai vyksta saugioje aplinkoje – kuratoriai, mentoriai pataria, pamoko, padeda spręsti iškilusius iššūkius. Svarbus ir grįžtamasis ryšys: galimybė įsivertinti ir kitiems įvertinti, reflektuoti įgytą praktiką, pasiektus tikslus. Kartu tai ugdo ir savanorio pasitikėjimą savimi, plečia akiratį.

Svarbiausia bendrauti

Raudonojo kryžiaus draugijos Rokiškio skyriaus vadovė Jurgita Erslovienė dalinosi programos „Šilti apsilankymai“ patirtimi. Draugijos savanoriai lankė vienišus, senyvo amžiaus, neįgalius žmones. Apie šią programą pasakodama kalbėtoja, o jos klausydami susirinkusieji sunkiai tvardė jaudulį ir emocijas. Mat šis pasakojimas it skalpeliu atvėrė šiandieninės visuomenės skaudulius: visuomenės senėjimo, emigracijos, augančio individualizmo, sparčios visuomenės transformacijos, informacinių technologijų raidos, prie kurios sunku prisitaikyti vyresniems žmonėms, sukeltas problemas. Kurias dar labiau paaštrino covid epidemija, iki minimumo apribojusi žmogaus veiklą visuomenėje. Ir tai skaudžiausiai pajuto būtent vyresni žmonės. Kuriems pandemija nutraukė įprastinius bendravimo kanalus. O kuo juos pakeisti? Raudonojo kryžiaus draugijos savanoriai pasitelkė visą išradingumą, kad rastų kaip pradžiuginti vienišus žmones. Įdomu tai, kad nemažai vyresnių rokiškėnų save atrado kaip tik savanorystės veikloje. Taigi, visuomenė rado būdų kaip padėti vieni kitiems.

Svarbi informacija

Apie Rokiškio rajono Neįgaliųjų draugijos veiklą, jos teikiamas paslaugas ir galimybes pasakojo šios draugijos vadovas Algis Veikšys.

Itin įdomus ir vertingas buvo Socialinės paramos centro specialistės Daivos Kilienės pranešimas apie socialinės paramos gavėjų motyvavimą ir pagalbą įsiliejant į darbo rinką. Tai labai sudėtinga ir svarbi tema, kuri visuomenėje apaugusi daugybe mitų ir išankstinių nuostatų. Kaip laužyti jas, padėti žmogui, patyrusiam įvairiausius likimo išbandymus grįžti į darbo rinką, susigrąžinti ar įgyti naujus profesinius įgūdžius, bendravimo patirtį, pasitikėjimą savimi, savivertės ir vertės visuomenės akyse kėlimą, detaliais pavyzdžiais iliustruodama pranešimą, kalbėjo prelegentė.

Pasitikėjimo savimi, bendravimo žinių ir vertingų patarimų suteikė ir psichologo pranešimas.